สมศักดิ์ไม่รู้ ปมกรมอนามัยเตรียมของบทำมุ้งสู้ฝุ่น เผยมีเงิน สปสช. ใช้ได้ 400-500 ล้านบาท อบจ. ประสานขอเงินได้เลย
.
วันนี้ (13 มกราคม) ที่ทำเนียบรัฐบาล สมศักดิ์ เทพสุทิน รัฐมนตรีว่าการกระทรวงสาธารณสุข กล่าวถึงกรณีที่กรมอนามัยเตรียมเสนอของบประมาณเพื่อดำเนินโครงการมุ้งสู้ฝุ่นว่า วันนี้ค่า PM2.5 เกินกว่า 1 มิลลิกรัมต่อ 1 ลูกบาศก์เมตร ในส่วนของกระทรวงสาธารณสุขดูแลกลุ่มเปราะบาง ผู้ป่วยติดเตียง หรือโรคภัยไข้เจ็บ ดูแลรักษาไม่ให้ฝุ่นไปทำร้าย ซึ่งกระทรวงสาธารณสุขมีโครงการมุ้งป้องกัน PM2.5 และห้องปลอดฝุ่น ซึ่งมีอยู่ประมาณ 3,000 แห่ง รองรับการใช้งานประมาณ 1,000,000 คน
.
ในวันนี้กรมอนามัยจะไปรณรงค์เรื่องมุ้งสู้ฝุ่นเป็นตัวอย่างในพื้นที่อำเภอปากเกร็ด จังหวัดนนทบุรี เพื่อให้เห็นว่ามุ้งผ้าฝ้าย ขนาดกว้าง 1.5 เมตร ยาว 2.2 เมตร สูง 1.7 เมตร และจะมีมอเตอร์ขนาดเล็กสำหรับคัดกรองอากาศ มูลค่าตัวละ 1,400 บาท ส่วนตัวมุ้งราคา 400-500 บาท ต้องดูว่าจะนำงบประมาณตรงไหนเข้าไปช่วยกลุ่มเปราะบางได้บ้าง ซึ่งก็เป็นเรื่องของสำนักงานหลักประกันสุขภาพแห่งชาติ หรือ 30 บาทรักษาทุกที่ รวมถึงงบประมาณขององค์การบริหารส่วนจังหวัดที่สามารถนำไปใช้ป้องกัน
.
เมื่อผู้สื่อข่าวถามว่า ขณะนี้สามารถเริ่มแจกได้แล้วหรือไม่ สมศักดิ์กล่าวว่า สามารถเอาไปให้ดูได้เลย มีแบบ ส่วนผู้ที่จะได้รับจำเป็นจะต้องมาลงทะเบียน หรือไม่อย่างนั้น อบจ. จะเป็นผู้ประสานกับ สปสช. ที่มีการแบ่งงบประมาณไว้ 400-500 ล้านบาท อบจ. สามารถแบ่งจ่ายเป็นรายจังหวัดได้
.
เมื่อผู้สื่อข่าวถามว่า การใช้มุ้งสู้ฝุ่นจะสามารถลดค่ารักษาพยาบาลได้ 50,000 บาทต่อราย หมายความว่าอย่างไร สมศักดิ์กล่าวว่า จากการประเมินพบว่าหากไม่มีการคัดกรองอากาศและเกิดเจ็บป่วยจะมีค่ารักษาพยาบาลประมาณ 40,000-50,000 บาทต่อราย
.
เมื่อถามว่าจะสามารถเริ่มแจกมุ้งได้เมื่อไร สมศักดิ์กล่าวว่า อบจ. สามารถทำเรื่องเบิกจ่ายไปยัง สปสช. ได้ ส่วนเรื่องของมุ้ง กรมอนามัยจะเป็นผู้ดำเนินการ ซึ่งเริ่มดำเนินการตั้งแต่ปีที่แล้วไปกว่า 1,400 หลัง ที่จะแจกจ่ายให้กับ อบจ. เพื่อเป็นตัวอย่าง
.
สมศักดิ์กล่าวว่า ส่วนตัวยังไม่ทราบเรื่องที่กรมอนามัยเตรียมจะเสนอของบประมาณเพิ่มเติมในการจัดทำมุ้งสู้ฝุ่น แต่เป็นไปได้ว่าเขาอาจไม่ทราบว่ามีงบประมาณของ สปสช. อยู่ หากรู้อาจไม่เสนอของบประมาณในส่วนนี้
.
#TheStandardNews